AZ EURÓPAI KÖZPONTI BANK (EU) 2021/830 IRÁNYMUTATÁSA

(2021. március 26.)

a monetáris pénzügyi intézmények mérlegtétel-statisztikáiról és kamatláb-statisztikáiról (EKB/2021/11)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Unió működéséről szóló szerződésre és különösen annak 127. cikke (2) bekezdésére,

tekintettel a Központi Bankok Európai Rendszere és az Európai Központi Bank Alapokmányára és különösen annak 5.1., 12.1. és 14.3. cikkére,

mivel:

(1) A Szerződéseken alapuló feladatai ellátása érdekében az Európai Központi Bank (EKB) azon tagállamok, amelyek pénzneme az euro (a továbbiakban: euroövezeti tagállamok) monetáris pénzügyi intézményi (MPI) szektorának mérlegére vonatkozó statisztikai információk jelentését írja elő. Ezek az információk átfogó statisztikai képet nyújtanak az EKB-nak az – egy gazdasági területnek tekintett – euroövezeti tagállamokban mutatkozó monetáris fejleményekről. Kellően részletes statisztikai információkra van szükség továbbá az euroövezeti monetáris aggregátumoknak és azok ellentételeinek az uniós szintű makroprudenciális és strukturális elemzés szempontjából fennálló folyamatos analitikai hasznosságának biztosításához.

(2) A statisztikai információk nemzeti központi bankoktól (NKB-k) történő gyűjtését az euroövezeten belül harmonizálni kell. Ennek megfelelően az ezen információk gyűjtésére és kezelésére vonatkozó közös szabályokat kell meghatározni. Fontos biztosítani, hogy e szabályok ne rójanak észszerűtlen adatszolgáltatási terhet az NKB-kre. Az NKB-knek ezért ezeket a statisztikai információkat az (EU) 2021/379 európai központi banki rendeletnek (EKB/2021/2) (1), az 1072/2013/EU európai központi banki rendeletnek (EKB/2013/34) (2) és az 1074/2013/EU európai központi banki rendeletnek (EKB/2013/39) (3) megfelelően gyűjtött statisztikai információk felhasználásával kell jelenteniük az EKB részére. Az EKB az ezen iránymutatás alapján gyűjtött statisztikai információkat a 2533/98/EK tanácsi rendeletnek (4) megfelelően használhatja fel.

(3) A 2533/98/EK rendeletben szereplő egyes fogalommeghatározások az ezen iránymutatás szerinti adatszolgáltatás céljára is relevánsak, ezért azokat alkalmazni kell.

(4) A tényleges adatszolgáltatói körhöz tartozó MPI-knek az (EU) 2021/379 rendelet (EKB/2021/2) alapján a mérlegükre vonatkozó statisztikai információkat kell jelenteniük azon tagállam nemzeti központi bankja (NKB) számára, amelyben rezidensek. Ezért meg kell határozni az NKB-k által a tényleges adatszolgáltatói körtől gyűjtött ilyen statisztikai információkból, valamint az NKB-k saját mérlegéből nyert statisztikai információknak az EKB felé történő jelentése során követendő formátumokat és eljárásokat. Ezenkívül az EKB statisztikai adatszolgáltatási célokra a saját mérlegéből nyeri az NKB-k által saját mérlegükből nyert adatoknak megfelelő adatokat.

(5) Annak érdekében, hogy lehetővé váljon a monetáris fejlemények MPI-k típusa szerinti elemzése, az EKB a pénzpiaci alapok (PPA-k) és a központi bankoktól eltérő betétgyűjtő vállalatok összevont mérlegére vonatkozó statisztikákat állít össze. E statisztikáknak az euroövezet és az egyes euroövezeti tagállamok tekintetében történő levezetése érdekében szükséges, hogy az EKB a PPA-k eszközeire és forrásaira vonatkozó statisztikai információkat gyűjtsön az NKB-któl.

(6) Annak biztosítása céljából, hogy az MPI-k szektorára vonatkozó, az EKB-nek jelentett statisztikai információk reprezentatívak legyenek az egyes euroövezeti tagállamok teljes adatszolgáltatói körére nézve, a bruttósításra vonatkozó közös szabályokat kell meghatározni az (EU) 2021/379 rendelet (EKB/2021/2) 9. cikke és az 1072/2013/EU rendelet (EKB/2013/34) 4. cikke alapján egyes adatszolgáltatási követelmények alól mentesített kis MPI-k számára. Ugyanezen okból a bruttósításra vonatkozó közös szabályokat kell meghatározni azon MPI-k számára, amelyeket az NKB-k az 1072/2013/EU rendelet (EKB/2013/34) 2. cikke alapján mintaként kiválasztottak.

(7) Az euroövezetben és az egyes euroövezeti tagállamokban az MPI-k által a nem pénzügyi vállalatoknak nyújtott hitelek terén mutatkozó fejlemények jobb elemezése érdekében az NKB-knek jelenteniük kell az EKB részére a nem pénzügyi vállalatoknak nyújtott MPI-hitelekre vonatkozó statisztikai információkat gazdasági tevékenység szerinti bontásban, amennyiben az információk rendelkezésre állnak.

(8) Az euroövezetben és az egyes euroövezeti tagállamokban a hitelezés terén mutatkozó fejlemények elemzésének kiegészítése érdekében az NKB-knek információt kell szolgáltatniuk a le nem hívott MPI-hitelkeretekről, gazdasági szektorok szerinti bontásban. Az országok közötti összehasonlíthatóság növelése érdekében az NKB-knek a le nem hívott hitelkeretekre vonatkozóan az 575/2013/EU európai parlamenti és tanácsi rendeletben (5) és az (EU) 2016/867 európai központi banki rendeletben (EKB/2016/13) (6) szereplő fogalommeghatározásokkal összhangban álló statisztikai információkat kell jelenteniük.

(9) Az EKB-nak figyelemmel kell kísérnie a monetáris transzmissziót az MPI-k által a háztartások és a nem pénzügyi vállalatok tekintetében a betétekre és hitelekre alkalmazott kamatlábak változásán keresztül. Ezért meg kell határozni azokat a formátumokat és eljárásokat, amelyeket az NKB-knek követniük kell az ilyen információk 1072/2013/EU rendeletnek (EKB/2013/34) megfelelően az EKB részére történő jelentése érdekében.

(10) Az eurorendszernek az egyedi monetáris pénzügyi intézmények – (EU) 2021/379 rendelet (EKB/2021/2), illetve 1072/2013/EU rendelet (EKB/2013/34) alapján gyűjtött – mérlegtétel- és kamatláb-statisztikáit a monetáris politikával, a pénzügyi stabilitással és a makroprudenciális politikával összefüggő célokra, valamint az euroövezeti tagállamokbeli hitelintézetek mikroprudenciális felügyeletével összefüggő feladatokhoz is fel kell használnia. Az NKB-k számára ezért elő kell írni, hogy jelentsék az EKB részére az MPI-k szükséges egyedi mérlegtétel- és kamatláb-statisztikáit.

(11) 2020. június 5-én a Kormányzótanács jóváhagyta az euroövezeti hitelintézetek törzsmintájának kibővítését az egyedi mérlegtételek EKB részére történő továbbítása céljára (7); ezen mérlegtételek rendszeres továbbítása a 2021. februárra vonatkozó mérlegtétel-információkkal kezdődik. Az NKB-k e kibővítésből eredő nagyobb adatszolgáltatási terhének mérséklése érdekében megfelelő, hogy e hitelintézetek tekintetében az egyedi mérlegtétel-információk továbbítására vonatkozó követelmények a törzsmintában annak kibővítése előtt is szereplő hitelintézetek (alapvető intézmények) egyedi mérlegtétel-információinak továbbításához képest korlátozottak legyenek.

(12) A monetáris és hitelezési fejlemények megfelelő időben történő elemzésének kiegészítése érdekében megfelelő, hogy az EKB az egyedi mérlegtétel- és kamatláb-információkat a nemzeti aggregátumokkal egyidőben kapja meg azon alapvető intézmények vonatkozásában, amelyek üzleti tevékenysége a vonatkozó aggregált mutatók jelentős részére terjed ki. Az egyedi mérlegtétel-információk és egyedi kamatláb-információk idősoraiban bekövetkező törések elkerülése és az alapvető intézmények nemzeti aggregátumai folyamatos lefedettségének biztosítása érdekében megfelelő, hogy az egy vagy több alapvető intézményt érintő egyesülésből, befolyásszerzésből vagy más szervezeti átalakításból létrejövő új hitelintézet maga is alapvető intézménynek minősüljön. Amennyiben egy tagállam bevezeti az eurót, azonosítani kell, hogy az e tagállamban mutatkozó monetáris és hitelezési fejlemények megfelelő időben történő elemzése céljára rezidens hitelintézetek közül melyek minősüljenek alapvető intézménynek, az érintett NKB adatszolgáltatási terhét is figyelembe véve.

(13) A Központi Bankok Európai Rendszere és az Európai Központi Bank Alapokmányának (a továbbiakban: a KBER Alapokmánya) 12.1. cikke értelmében a Kormányzótanács határozhat úgy, hogy bizonyos hatásköröket az Igazgatóságra ruház. A hatáskör-átruházás Európai Unió Bíróságának ítélkezési gyakorlatában kidolgozott és megerősített általános elveivel összhangban a döntéshozatali hatáskörök átruházásának korlátozottnak és arányosnak kell lennie, és meghatározott kritériumokon kell alapulnia. Ennek megfelelően indokolt előírni, hogy amennyiben a Kormányzótanács vagy az Igazgatóság engedélyezi az NKB-knek, hogy azon euroövezeti hitelintézetek mérlegére, amelyek vonatkozásában egyedi adatokat jelentenek, meghatározott küszöbértéket alkalmazzanak, vagy az erre vonatkozó engedélyt visszavonja, meg kell vizsgálnia, hogy az ilyen alkalmazás ezen NKB-k számára aránytalan adatszolgáltatási teherhez vezetne-e.

(14) Az EKB tartja fenn az intézmények és leányvállalatok adatainak adatbázisát (a továbbiakban: RIAD), amely a statisztikai szempontból releváns gazdasági egységekre vonatkozó referenciaadatok központi adatbázisa. Az MPI-kre vonatkozó referenciaadatokat és az azon euroövezeti hitelintézetekre vonatkozó információkat, amelyek vonatkozásában az NKB-k egyedi mérlegtétel- és kamatláb-adatokat jelentenek, az (EU) 2018/876 európai központi banki iránymutatásnak (EKB/2018/16) (8) megfelelően a RIAD-ban tárolják. Ezért indokolt meghatározni azokat az információkat, amelyeket az NKB-knek azon euroövezeti hitelintézetek tekintetében, amelyek vonatkozásában egyedi mérlegtétel- és kamatláb-adatokat jelentenek, be kell vinniük a RIAD-ba és aktualizálniuk kell.

(15) Az általános adatszolgáltatási teher csökkentése érdekében az (EU) 2021/379 rendelet (EKB/2021/2) alapján gyűjtött statisztikai információk kerülnek felhasználásra az (EU) 2021/378 európai központi banki rendeletnek (EKB/2021/1) (9) megfelelően az EKB kötelező tartalékképzési követelményeinek hatálya alá tartozó hitelintézetek tartalékalapjának rendszeres kiszámításához. Ahhoz, hogy az EKB az összevont tartalékalap kötelezettségek típusai szerinti bontására vonatkozó statisztikákat állítson elő, szükséges, hogy az NKB-k az egyes euroövezeti tagállamok vonatkozásában a hitelintézetek tartalékalapjára vonatkozó statisztikai információkat jelentsenek az EKB-nek. Ezenkívül az (EU) 2021/378 rendelet (EKB/2021/1) 5. cikkében említett egységes levonás megfelelőségének figyelemmel kísérése érdekében az EKB-nak a makroarányra vonatkozó statisztikai információkat kell gyűjtenie.

(16) Az euroövezeti monetáris aggregátumok és ellentételeik főként az (EU) 2021/379 rendelet (EKB/2021/2) alapján gyűjtött MPI-mérlegadatokból származnak. Az euroövezeti monetáris aggregátumok azonban nem csak az MPI-k monetáris kötelezettségeit foglalják magukban, hanem a központi kormányzat és a központi kormányzati szektorba nem tartozó postai zsíróintézmények (POGI-k) monetáris kötelezettségeit is. Ezért szükséges, hogy az 1074/2013/EU rendeletnek (EKB/2013/39) megfelelően az euroövezetben rezidens nem monetáris pénzügyi intézményektől betéteket fogadó POGI-kra vonatkozó statisztikai információkat jelentsék az EKB-nek. Ugyanebből az okból az is szükséges, hogy a központi kormányzat monetáris kötelezettségeire, valamint a központi kormányzat készpénzállományára és a tulajdonában álló, az euroövezeti MPI-k által kibocsátott értékpapírok állományára vonatkozó statisztikai információkat jelentsék az EKB-nek. Ennek megfelelően meg kell határozni az ezen információk EKB részére történő jelentésére vonatkozó formátumokat és eljárásokat.

(17) Az euroövezet bankszektorának szerkezete és az e szektorban mutatkozó fejlemények elemzésének elősegítése érdekében az NKB-knak az ezen iránymutatásban meghatározott sablonoknak megfelelően jelenteniük kell a hitelintézetek strukturális pénzügyi mutatóit. Az adatszolgáltatási teher csökkentése érdekében az NKB-knek – az EKB-vel való megállapodás alapján – lehetősége kell, hogy legyen arra, hogy az információkat alternatív adatforrásokban bocsássák rendelkezésre, amelyeket az EKB felhasználhat a szükséges mutatók kinyerésére.

(18) Az (EU) 2019/2033 európai parlamenti és tanácsi rendelet (10) többek között akként módosítja a „hitelintézet” 575/2013/EU rendeletben szereplő meghatározását, hogy az magában foglalja a rendszerszinten jelentős befektetési vállalkozásokat, amelyek – amennyiben e vállalkozások nem a betétgyűjtő vállalatok statisztikai osztályozására szolgáló közös előírásokkal, fogalommeghatározásokkal és osztályozásokkal összeegyeztethető tevékenységeket folytatnak – nem MPI-k. Következésképpen az (EU) 2021/379 rendelet (EKB/2021/2) a tényleges adatszolgáltatói kör terjedelmét illetően különbséget tesz az MPI-k szektorába besorolt hitelintézetek és a nem-MPI hitelintézetek között. Ahhoz, hogy az EKB hatékonyan tudja figyelemmel kísérni a hitelintézetek tevékenységét, szükséges, hogy az NKB-k által az (EU) 2021/379 rendelet (EKB/2021/2) alapján a nem-MPI hitelintézetektől gyűjtött információk továbbításra kerüljenek az EKB-nek.

(19) Az EKB által gyűjtött statisztikai információk pontosságának és minőségének biztosítása érdekében rendelkezni kell az NKB-k által jelentett statisztikai információk figyelemmel kíséréséről, ellenőrzéséről, és adott esetben revíziójáról. Ugyanebből az okból az NKB-knak magyarázattal kell szolgálniuk az EKB részére a jelentett statisztikai információkat jelentősen javító revíziók tekintetében, vagy amennyiben az EKB ezt kéri.

(20) A KBER Alapokmányának 5. cikke az Európai Unióról szóló szerződés 4. cikkének (3) bekezdésével együtt azt vonja maga után, hogy azon tagállamoknak, amelyek pénzneme nem az euro (a továbbiakban: euroövezeten kívüli tagállamok), és amelyek be kívánják vezetni az eurót, az euro bevezetésének előkészítése keretében az EKB statisztikai adatszolgáltatási követelményeinek teljesítéséhez szükséges statisztikai információk gyűjtésére szolgáló intézkedéseket kell kialakítaniuk és végrehajtaniuk. Ennek megfelelően a jelen iránymutatás alkalmazása kiterjeszthető oly módon, hogy adott esetben egy meghatározott referencia-időszakra euroövezeten kívüli tagállamok NKB-ire is alkalmazandó legyen. Ezenkívül annak érdekében, hogy az EKB átfogó áttekintést kaphasson a gyűjtött statisztikai információkról és elvégezhesse a releváns elemzéseket, az eurót bevezető euroövezeten kívüli tagállamok NKB-i számára elő kell írni, hogy az euro adott tagállam általi bevezetését és az Unióhoz történő csatlakozását megelőző megfelelő időszakot lefedő statisztikai információkat bocsássanak az EKB rendelkezésére.

(21) Ahhoz, hogy az EKB elláthassa feladatait, helyénvaló, hogy az NKB-k a szükséges statisztikai információkat meghatározott időpontokig jelentsék. E célra, valamint az NKB-k számára egyértelműbb helyzet teremtése érdekében megfelelő, hogy az NKB-k továbbá az EKB által az NKB-kkal közölt adatszolgáltatási naptárral összhangban szolgáltassanak adatot.

(22) Közös szabályokat kell meghatározni az ezen iránymutatás alapján jelentendő, az MPI-mérlegekről szóló statisztikai információk NKB-k általi közzétételére vonatkozóan, a kapcsolódó, piaci szempontból érzékeny főbb aggregátumok megfelelő közzétételének biztosítása érdekében.

(23) Indokolt az EKB-nek jelentett statisztikai információk továbbítására vonatkozó közös módszert előírni valamennyi NKB számára. Ennek megfelelően a KBER-nek harmonizált elektronikus továbbítási formátumról kell megállapodnia és ilyen formátumot kell meghatároznia.

(24) Szükség van egy olyan eljárás kidolgozására, amely lehetővé teszi az ezen iránymutatás mellékleteiben szükséges technikai módosítások hatékony végrehajtását, feltéve, hogy az ilyen módosítások nem változtatják meg a mögöttes koncepcionális keretet, és nem érintik az adatszolgáltatási terhet. Ennek megfelelően az EKB Igazgatóságának lehetősége kell, hogy legyen az ilyen technikai módosítások elvégzésére, és ezen eljárás lefolytatása során figyelembe kell venni a KBER Statisztikai Bizottságának véleményét.

(25) A Kormányzótanács egyedi mérlegtétel-statisztikák kibővítéséről szóló, 2020. június 5-én hozott döntésének végrehajtása érdekében szükséges, hogy az NKB-k a 2021. februári referencia-időszaktól az egyedi mérlegtétel-statisztikák EKB részére történő rendszeres továbbítása céljára az euroövezeti hitelintézetek kibővített törzsmintáját vegyék figyelembe. Ezért az NKB-knak azonosítaniuk kell azokat a hitelintézeteket, amelyek vonatkozásában a jelen iránymutatás hatályának megfelelően egyedi mérlegtétel- és kamatláb-adatokat kell jelenteni. Mivel a monetáris és pénzügyi statisztikákról szóló EKB/2014/15 európai központi banki iránymutatás (11)2022. február 1-jéig továbbra is alkalmazandó, a jelen iránymutatás alapján 2022. február 1-jéig átmeneti adatszolgáltatási követelményeket kell meghatározni. Szükséges továbbá, hogy az NKB-k ezeket az információkat az adott időszakra vonatkozó, a jelen iránymutatás szerinti határidőknek megfelelően jelentsék.

(26) Ezenkívül a „hitelintézet” 575/2013/EU rendeletben szereplő meghatározásának 2021. június 26-tól alkalmazandó módosítására tekintettel a 2021. június 26. és 2022. február 1. közötti időszakra átmeneti adatszolgáltatási követelményeket kell előírni az NKB-k számára a nem-MPI hitelintézetek mérlegtételeire vonatkozóan.

(27) A statisztikai információk gyűjtése és elemzése eredményességének biztosítása érdekében az NKB-knek ugyanattól a naptól kell megfelelniük ezen iránymutatás rendelkezéseinek, mint amely az (EU) 2021/379 európai központi banki rendelet (EKB/2021/2) 5. cikkében szereplő új adatszolgáltatási követelményei alkalmazásának kezdőnapja. Ezt az iránymutatást ezért 2022. február 1-jétől kell alkalmazni,

ELFOGADTA EZT AZ IRÁNYMUTATÁST:

1. SZAKASZ

TÁRGY ÉS HATÁLY

1. cikk Tárgy Ez az iránymutatás meghatározza az NKB-ket terhelő adatszolgáltatási követelményeket a monetáris pénzügyi intézmények (MPI-k) mérlegtételeiről és kamatlábairól, a nem-MPI hitelintézetek mérlegtételeiről, a hitelintézetek kötelező tartalékairól és strukturális pénzügyi mutatóiról jelentendő statisztikai információk, valamint a postai zsíróintézményekre (POGI-k) és a központi kormányzatra vonatkozó, a monetáris aggregátumok és ellentételeik összeállításához szükséges statisztikai információk tekintetében. Ez az iránymutatás meghatározza különösen az NKB-k által az EKB részére jelentendő információkat, ezen információk kezelését, az adatszolgáltatás gyakoriságát és határidőit, valamint az adatszolgáltatásra alkalmazandó előírásokat.

2. cikk Fogalommeghatározások A jelen iránymutatás alkalmazásában az (EU) 2021/379 rendelet (EKB/2021/2) 2. cikkében, az 1072/2013/EU európai központi banki rendelet (EKB/2013/34) (12) 1. cikkében és az 1074/2013/EU európai központi banki rendelet (EKB/2013/39) (13) 1. cikkében szereplő fogalommeghatározásokat kell alkalmazni. Ezenkívül a következő fogalommeghatározásokat is alkalmazni kell: 1. „statisztikai információ”: a 2533/98/EK tanácsi rendelet (14) 1. cikkének 11. pontjában meghatározott „statisztikai adat”; 2. „előállítási időszak”: a statisztikai információknak az NKB-k által az EKB részére történő jelentésére vonatkozóan ezen iránymutatás szerint előírt határidők és az EKB általi adatfogadás vége közötti időszak; 3. „tartalékalap”: az (EU) 2021/378 rendelet (EKB/2021/1) 2. cikkének 8. pontjában meghatározott „tartalékalap”; 4. „tartalékperiódus”: az (EU) 2021/378 rendelet (EKB/2021/1) 2. cikkének 10. pontjában meghatározott „tartalékperiódus”.

2. SZAKASZ

AZ MPI-K MÉRLEGTÉTELEI

3. cikk A központi bankok mérlegtételeiről jelentendő statisztikai információk (1) Az NKB-k a központi banki szektor következő mérlegtételeit jelentik az EKB részére: a) az (EU) 2021/379 rendelet (EKB/2021/2) I. melléklete 2. részének 1. táblázatában megjelölt hó végi fennálló összegek, a következők kivételével: i. a kizárólag a tartalékképzésre kötelezett hitelintézetek által jelentendő betéti kötelezettségek; ii. csoporton belüli pozíciók; iii. szindikált hitelek; iv. virtuális számla-összevezetési pozíciók; v. kibocsátott PPA részvények/befektetési jegyek; vi. a nem pénzügyi vállalatoknak nyújtott, euróban denominált hitelek futamidő szerinti részletezése; vii. a háztartásoknak és a háztartásokat segítő nonprofit intézményeknek nyújtott, euróban denominált hitelek futamidő és a hitel célja szerinti részletezése; viii. saját értékpapír-állományok; b) az (EU) 2021/379 rendelet (EKB/2021/2) I. melléklete 3. részének 2., 3. és 4. táblázatában megjelölt negyedév végi fennálló összegek; c) a jelen iránymutatás II. melléklete 1. részének 1. táblázatában megjelölt hó végi és negyedév végi fennálló összegek a legjobb becslés alapján, amennyiben az adatok rendelkezésre állnak; d) a jelen iránymutatás II. melléklete 1. részének 3. táblázatában megjelölt negyedév végi fennálló összegek. (2) Az NKB-k a központi banki szektor átértékelési kiigazításaira vonatkozó következő statisztikai információkat jelentik az EKB részére: a) az (EU) 2021/379 rendelet (EKB/2021/2) I. melléklete 4. részének 1A. táblázatában megjelölt havi átértékelési kiigazítások, a következők kivételével: i. csoporton belüli pozíciók; ii. szindikált hitelek; iii. virtuális számla-összevezetési pozíciók; iv. kibocsátott PPA részvények/befektetési jegyek; v. a nem pénzügyi vállalatoknak nyújtott, euróban denominált hitelek futamidő szerinti részletezése; vi. a háztartásoknak és a háztartásokat segítő nonprofit intézményeknek nyújtott, euróban denominált hitelek futamidő és a hitel célja szerinti részletezése; vii. saját értékpapír-állományok; b) az (EU) 2021/379 rendelet (EKB/2021/2) I. melléklete 4. részének 2A. táblázatában megjelölt negyedéves átértékelési kiigazítások; c) a jelen iránymutatás II. melléklete 1. részének 1. táblázatában megjelölt havi és negyedéves átértékelési kiigazítások a legjobb becslés alapján, amennyiben az adatok rendelkezésre állnak; d) a jelen iránymutatás II. melléklete 1. részének 3. táblázatában megjelölt negyedéves átértékelési kiigazítások. (3) Az NKB-k a központi banki szektor átsorolási kiigazításaira vonatkozó következő statisztikai információkat jelentik az EKB részére: a) a havi átsorolási kiigazítások az (1) bekezdés a) pontja alapján jelentett minden egyes fennálló összeg tétel tekintetében; b) a negyedéves átsorolási kiigazítások az (EU) 2021/379 rendelet (EKB/2021/2) I. melléklete 3. részének 2. táblázatában megjelölt minden egyes fennálló összeg tétel tekintetében, a hitelek fennmaradó futamidők szerinti bontásaira vonatkozó tételek kivételével; c) a jelen iránymutatás II. melléklete 1. részének 1. táblázatában megjelölt havi és negyedéves átsorolási kiigazítások a legjobb becslés alapján, amennyiben az adatok rendelkezésre állnak; d) a jelen iránymutatás II. melléklete 1. részének 3. táblázatában megjelölt negyedéves átsorolási kiigazítások. (4) Az NKB-k az e cikk alapján jelentendő statisztikai információkat az EKB honlapján (15) elérhető, a statisztikai és a számviteli mérleg közötti összekötést biztosító táblázatoknak megfelelően nyerik ki számviteli rendszerükből, és különösen a következőket alkalmazzák: a) a 9.5. „az eurorendszeren belüli egyéb követelések (nettó)” és a 10.4. „az eurorendszeren belüli egyéb kötelezettségek (nettó)” számviteli tételek esetében az NKB-k az eszközöket a követelésektől elkülönítve azonosítják, és bruttó összegben jelentik; b) amennyiben a 14. „átértékelési számlák” számviteli tételt számviteli célokra bruttó összegben kell jelenteni, azt az NKB-k statisztikai célokra nettó összegben jelentik; c) amennyiben az NKB-k az (EU) 2016/2249 európai központi banki iránymutatás (EKB/2016/34) (16) 9. cikke (2) bekezdésében említetteknek megfelelően belső célokra havonta vagy annál gyakrabban értékelik át az értékpapír-portfóliójukat, ezeket az átértékeléseket a (2) bekezdés alapján jelentett statisztikai információknak havi alapon tükrözniük kell; d) az NKB-k – a számviteli célokra alkalmazott értékelések sérelme nélkül – a tartott és kibocsátott értékpapírok jelentésére a következő értékelések egyikét alkalmazzák: i. az 549/2013/EU európai parlamenti és tanácsi rendelet (17) A. melléklete 7. fejezetének 38. pontjában említett piaci értékelések; vagy ii. számviteli értékelések az (EU) 2016/2249 iránymutatás (EKB/2016/34) 9. cikkében szereplő harmonizált számviteli szabályoknak megfelelően, amennyiben a számviteli értékelések nem térnek el jelentősen a piaci értéktől. (5) Az EKB mérlege tekintetében az e cikkben említett statisztikai információkat az EKB érintett üzleti területe bocsátja az EKB Statisztikai Főigazgatósága rendelkezésére. (6) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az átsorolási és az átértékelési kiigazításokra vonatkozó statisztikai információkat a jelen iránymutatás I. mellékletének megfelelően kell jelenteni.

4. cikk Az egyéb MPI-k mérlegtételeiről jelentendő statisztikai információk (1) Az NKB-k az egyéb MPI-k következő mérlegtételeit jelentik az EKB részére: a) az (EU) 2021/379 rendelet (EKB/2021/2) I. melléklete 2. részének 1. táblázatában megjelölt hó végi fennálló összegek, a kizárólag a tartalékképzésre kötelezett hitelintézetek által jelentendő betéti kötelezettségek kivételével; b) az (EU) 2021/379 rendelet (EKB/2021/2) I. melléklete 3. részének 2., 3. és 4. táblázatában megjelölt negyedév végi fennálló összegek; c) az (EU) 2021/379 rendelet (EKB/2021/2) I. melléklete 5. részének 5b. táblázatában megjelölt, értékpapírosításokra és más hitelátruházásokra vonatkozó hó végi fennálló összegek; d) a jelen iránymutatás II. melléklete 1. részének 2. táblázatában megjelölt hó végi és negyedév végi fennálló összegek, amennyiben az adatok rendelkezésre állnak, többek között a legjobb becslés alapján, amennyiben az adatok rendelkezésre állnak; e) a jelen iránymutatás II. melléklete 1. részének 2. táblázatában megjelölt negyedév végi fennálló összegek, amennyiben az adatok rendelkezésre állnak, többek között a legjobb becslés alapján, amennyiben az adatok rendelkezésre állnak. (2) Az NKB-k az egyéb MPI-k átértékelési kiigazításaira vonatkozó következő statisztikai információkat jelentik az EKB részére: a) az (EU) 2021/379 rendelet (EKB/2021/2) I. melléklete 4. részének 1A. táblázatában megjelölt havi átértékelési kiigazítások; b) az (EU) 2021/379 rendelet (EKB/2021/2) I. melléklete 5. részének 5b. táblázatában megjelölt havi átértékelési kiigazítások; c) az (EU) 2021/379 rendelet (EKB/2021/2) I. melléklete 4. részének 2A. táblázatában megjelölt negyedéves átértékelési kiigazítások; d) a jelen iránymutatás II. melléklete 1. részének 2. táblázatában megjelölt havi és negyedéves átértékelési kiigazítások a legjobb becslés alapján, amennyiben az adatok rendelkezésre állnak; e) a jelen iránymutatás II. melléklete 1. részének 3. táblázatában megjelölt negyedéves átértékelési kiigazítások a legjobb becslés alapján, amennyiben az adatok rendelkezésre állnak. (3) Az NKB-k az egyéb MPI-k átsorolási kiigazításaira vonatkozó következő statisztikai információkat jelentik az EKB részére: a) a havi átsorolási kiigazítások az (1) bekezdés a) pontja alapján jelentett minden egyes fennálló összeg tétel tekintetében; b) a havi átsorolási kiigazítások az (1) bekezdés c) pontja alapján jelentett minden egyes fennálló összeg tétel tekintetében; c) a negyedéves átsorolási kiigazítások az (EU) 2021/379 rendelet (EKB/2021/2) I. melléklete 3. részének 2. táblázatában megjelölt minden egyes fennálló összeg tétel tekintetében, a hitelek fennmaradó futamidők szerinti bontásaira vonatkozó tételek kivételével; d) a jelen iránymutatás II. melléklete 1. részének 2. táblázatában megjelölt havi és negyedéves átsorolási kiigazítások a legjobb becslés alapján, amennyiben az adatok rendelkezésre állnak; e) a jelen iránymutatás II. melléklete 1. részének 3. táblázatában megjelölt negyedéves átsorolási kiigazítások a legjobb becslés alapján, amennyiben az adatok rendelkezésre állnak. (4) Az NKB-k jelentik az EKB részére a havi nettó hitelátruházásokra vonatkozó, az (EU) 2021/379 rendelet (EKB/2021/2) I. melléklete 5. részének 5a. táblázatában megjelölt statisztikai információkat. (5) Az NKB-k jelentik az EKB részére az MPI-k által értékpapírosított vagy egyébként átruházott, nem MPI-k által kezelt hitelekre vonatkozó következő statisztikai információkat, amennyiben azok rendelkezésre állnak: a) a nem MPI-k által kezelt hitelek hó végi fennálló összegei a jelen iránymutatás II. melléklete 2. részének 1. táblázatában meghatározottak szerint; b) a nem MPI-k által kezelt hitelek fennálló összegeire vonatkozó havi pénzügyi tranzakciók a hitelátruházások hatásai nélkül, a jelen iránymutatás II. melléklete 2. részének 1. táblázatában meghatározottak szerint. (6) Az NKB-k a jelen iránymutatás II. melléklete 2. részének 2. táblázatában meghatározottak szerint nettó átruházásokat, fennálló összegeket, átértékelési kiigazításokat és átsorolási kiigazításokat jelentenek, amennyiben az NKB-k az (EU) 2021/379 rendelet (EKB/2021/2) I. melléklete 5. része 2.3. szakaszának megfelelően utasították az MPI-ket arra, hogy az (EU) 2021/379 rendelet (EKB/2021/2) I. melléklete 5. része 5a. és 5b. táblázatának 1. blokkjára vonatkozó adatszolgáltatásban szerepeltessék a valamely MPI által átruházott hiteleket, ahol hitelgondozóként egy másik belföldi MPI jár el. (7) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az átsorolási és az átértékelési kiigazításokra vonatkozó statisztikai információkat a jelen iránymutatás I. mellékletének megfelelően kell jelenteni. Az e cikk alapján jelentett statisztikai információkat adott esetben a 8. cikknek megfelelően kell bruttósítani.

5. cikk A pénzpiaci alapok (PPA-k) mérlegtételeiről jelentendő statisztikai információk (1) Az NKB-k jelentik az EKB részére a PPA-k mérlegének negyedév végi fennálló összegeire vonatkozó, a jelen iránymutatás II. melléklete 3. részének 1. és 2. táblázatában megjelölt statisztikai információkat. (2) Az NKB-k jelentik az EKB részére a negyedéves átértékelési kiigazításokra vonatkozó, a jelen iránymutatás II. melléklete 3. részének 1. táblázatában megjelölt statisztikai információkat. Amennyiben az (EU) 2021/379 rendelet (EKB/2021/2) 9. cikkének (6) bekezdése alapján egyes PPA-k vagy valamennyi PPA számára az átértékelési kiigazítások jelentése tekintetében eltérést engedélyeznek, az NKB-k a legjobb becslés alapján szolgáltatnak információkat, amennyiben a szóban forgó összegek jelentősek. (3) Az NKB-k jelentik az EKB részére a negyedéves átsorolási kiigazításokra vonatkozó, a jelen iránymutatás II. melléklete 3. részének 1. táblázatában megjelölt statisztikai információkat. (4) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az átsorolási és az átértékelési kiigazításokra vonatkozó statisztikai információkat a jelen iránymutatás I. mellékletének megfelelően kell jelenteni. Az e cikk alapján jelentett statisztikai információkat adott esetben a 8. cikknek megfelelően kell bruttósítani.

6. cikk A le nem hívott MPI-hitelkeretekről jelentendő statisztikai információk (1) Az NKB-k negyedéves alapon jelentik az EKB részére a más MPI-k által nyújtott, le nem hívott hitelkeretekre vonatkozó következő statisztikai információkat: a) a jelen iránymutatás II. melléklete 4. részének 1. táblázatában megjelölt, a negyedév minden hónapjának hó végi mérlegére vonatkozó fennálló összegek; vagy b) a jelen iránymutatás II. melléklete 4. részének 1. táblázatában megjelölt, a negyedév utolsó hónapjának hó végi mérlegére vonatkozó fennálló összegek. Az első albekezdés alkalmazásában az NKB-k akkor jelentenek statisztikai információkat, ha tényleges információk állnak rendelkezésre. Amennyiben nem állnak rendelkezésre tényleges információk, az NKB-k becsléseket jelentenek. (2) Az NKB-k az (1) bekezdés alapján jelentett minden fennálló összeg tekintetében a legnagyobb gondosság elve alapján az átsorolási kiigazításokra vonatkozó statisztikai információkat jelentenek az EKB részére. (3) Az NKB-k a le nem hívott MPI-hitelkeretekre vonatkozó statisztikai információkat lehetőség szerint az alábbiak közül egyre vagy mindkettőre hivatkozással jelentik: a) az (EU) 2016/867 rendelet (EKB/2016/13) IV. mellékletében meghatározott „mérlegen kívüli összeg”; b) az 575/2013/EU rendelet I. mellékletében említett, „közepes kockázatúként”, „közepes/alacsony kockázatúként” vagy „alacsony kockázatúként” besorolt „le nem hívott hitelkeretek”. Amennyiben az NKB-k a statisztikai információkat nem az első albekezdés a) és b) pontjára hivatkozással jelentik, az NKB-k e statisztikai információkat a releváns nemzeti fogalommeghatározásokra hivatkozással jelentik. (4) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az átsorolási kiigazításokra vonatkozó statisztikai információkat a jelen iránymutatás I. mellékletének megfelelően kell jelenteni. Az e cikk alapján jelentett statisztikai információkat adott esetben a 8. cikknek megfelelően kell bruttósítani.

7. cikk A nem pénzügyi vállalatoknak nyújtott MPI-hitelek gazdasági tevékenység szerinti megoszlásáról jelentendő statisztikai információk (1) Ha az adatok rendelkezésre állnak, az NKB-k – az uniós gazdasági tevékenységek statisztikai osztályozási rendszerével (NACE Rev. 2) (18) összhangban, a jelen iránymutatás II. melléklete 5. részének megfelelően – gazdasági tevékenység szerinti bontásban jelentik az EKB részére az euroövezeti nem pénzügyi vállalatoknak nyújtott MPI-hitelek negyedév végi fennálló összegeit. (2) Az NKB-k az EKB kérésére magyarázattal szolgálnak az átsorolásoknak – a 4. cikk (3) bekezdése alapján jelentett átsorolási kiigazításokat is ideértve – az (1) bekezdés alapján jelentett fennálló összegekre gyakorolt hatásairól. (3) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó.

8. cikk Az MPI-mérlegtételek bruttósítása (1) Amennyiben az NKB-k az (EU) 2021/379 rendelet (EKB/2021/2) 9. cikke (1), (2), (4), (6) és (7) bekezdésének megfelelően eltéréseket engedélyeznek az MPI-k számára, az NKB-k az e rendelet alapján gyűjtött statisztikai információkat bruttósítják oly módon, hogy ezek az információk az e szakasznak megfelelően az EKB részére jelentendő havi és negyedéves statisztikai információk céljára a teljes adatszolgáltatói kört képviseljék. (2) Amennyiben az NKB-k a statisztikai információkat az (1) bekezdés alapján bruttósítják, legalább a következők egyikét alkalmazzák: a) a hiányzó részletezésekre vonatkozó információk esetében becslést kell végezni a tényleges adatszolgáltatói körnek a „kisebb” csoporthoz tartozó intézményekre nézve legreprezentatívabbnak tekintett csoportján alapuló arányszámok alkalmazásával, a következők szerint: i. azon tagállamok NKB-i, amelyeknek az euroövezeti MPI-k összevont mérlegfőösszegéhez való hozzájárulása meghaladja a 2 %-ot, úgy határozzák meg ezt a csoportot, hogy a csoportba tartozó szervezetek összevont mérlegfőösszege ne haladja meg az MPI-k nemzeti összevont mérlegének 35 %-át; ii. azon tagállamok NKB-i, amelyeknek az euroövezeti MPI-k összevont mérlegfőösszegéhez való hozzájárulása nem haladja meg a 2 %-ot, úgy határozzák meg ezt a csoportot, hogy a csoportba tartozó szervezetek összevont mérlegfőösszege ne haladja meg az MPI-k nemzeti összevont mérlegének 35 %-át, kivéve, ha az e megközelítés szerinti bruttósítás az NKB számára jelentős költségekkel járna, ebben az esetben az NKB ehelyett alkalmazhat a tényleges adatszolgáltatói körön alapuló arányszámokat; iii. a tényleges adatszolgáltatói kör i. és ii. alpontban említett csoportjainak meghatározására vonatkozó követelményeket nem kell alkalmazni, amennyiben az eltérésben részesülő intézmények mérlege nem haladja meg az MPI-k nemzeti összevont mérlegének 1 %-át. Ezekben az esetekben az NKB-k ehelyett alkalmazhatnak a tényleges adatszolgáltatói körön alapuló arányszámokat; b) az a) pont alkalmazása során a „kisebb” csoporthoz tartozó intézmények és a tényleges adatszolgáltatói kör csoportja egyaránt tovább felosztható intézménytípus szerint; c) amennyiben az (EU) 2021/379 rendelet (EKB/2021/2) 9. cikkének (1) bekezdése alapján eltérésben részesülő PPA-k együttes hozzájárulása meghaladja a PPA-k nemzeti mérlegének 30 %-át, az NKB-k a PPA-kra vonatkozó statisztikai információkat a betétgyűjtő vállalatoktól elkülönítve, a következők egyike szerint bruttósítják: i. az NKB-k az (EU) 2021/379 rendelet (EKB/2021/2) 9. cikkének (1) bekezdése alapján eltérésben nem részesülő PPA-któl gyűjtött statisztikai információkat használják fel, amennyiben ezek a statisztikai információk a bruttósítás céljára kellően reprezentatívak; ii. az NKB-k legalább évente egyszer alternatív információforrásokból megbecsülik a PPA-szektor mérlegét, és ezt használják a bruttósítás alapjául, amennyiben valamennyi PPA eltérésben részesült az (EU) 2021/379 rendelet (EKB/2021/2) 9. cikkének (1) bekezdése alapján, vagy ha az (EU) 2021/379 rendelet (EKB/2021/2) 9. cikkének (1) bekezdése alapján eltérésben nem részesülő PPA-któl gyűjtött statisztikai információk a bruttósítás céljára nem kellően reprezentatívak; d) amennyiben az (EU) 2021/379 rendelet (EKB/2021/2) alapján az információkat alacsonyabb gyakorisággal vagy későbbi határidőkkel gyűjtik, mint a jelen iránymutatás alapján az EKB részére jelentendő statisztikai információkat, az NKB-k a következők egyike szerint megbecsülik a hiányzó időszakokra vonatkozó statisztikai információkat: i. az információk ismétlésével, amennyiben az eredmények megfelelőnek bizonyultak; vagy ii. megfelelő statisztikai becslési módszerek alkalmazásával a tendenciák vagy a szezonális alakulás figyelembevétele érdekében. Az a)–d) pont alkalmazásában az arányszámok vagy a bruttósítás céljára használt bármely más közbenső számítás levezethető a felügyeleti hatóságoktól szerzett információkból, amennyiben ezek az információk a bruttósítás céljára kellően összhangban vannak a statisztikai információkkal. (3) Amennyiben az NKB-k az (EU) 2021/379 rendelet (EKB/2021/2) 9. cikkének (7) bekezdése alapján eltérést engedélyeztek valamely MPI-nek, a 4. cikk alapján az EKB részére jelentendő negyedéves statisztikai információk következők szerinti becslésével végzik el a bruttósítást: a) amennyiben az NKB-k az MPI-ktől az (EU) 2021/379 rendelet (EKB/2021/2) alapján a negyedévesnél alacsonyabb gyakorisággal gyűjtenek statisztikai információkat, felhasználhatják ezeket a statisztikai információkat a hiányzó időszakokra vonatkozó statisztikai információk becslése céljára, vagy alkalmazhatnak megfelelő statisztikai becslési módszereket a tendenciák vagy a szezonális alakulás figyelembevétele érdekében; b) amennyiben az NKB-k az MPI-ktől az (EU) 2021/379 rendelet (EKB/2021/2) alapján összevontabb szinten gyűjtenek statisztikai információkat, felhasználhatják ezeket a statisztikai információkat a 4. cikk alapján az EKB részére jelentendő statisztikai információk becslése céljára, vagy felhasználhatnak megfelelő bontásokat az ilyen becslések alapjául; c) amennyiben az NKB-k az (EU) 2021/379 rendelet (EKB/2021/2) alapján olyan negyedéves statisztikai információkat gyűjtenek az MPI-ktől, amelyek együttesen az eltéréssel érintett, euroövezeten kívüli tagállam rezidensei betéteinek, hiteleinek és hitelviszonyt megtestesítő értékpapírokat tartalmazó állományainak, valamint befektetési alapok részvényeinek/befektetései jegyeinek legalább 80 %-át teszik ki, a jelentendő statisztikai információkat ennek alapján becsülik meg; vagy d) amennyiben az NKB-k a jelentendő statisztikai információkat alternatív források alapján becsülik meg, megteszik a szükséges kiigazításokat az (EU) 2021/379 rendelet (EKB/2021/2) alapján használt, az ezen alternatív forrásokban használtaktól eltérő fogalmak és meghatározások figyelembevétele érdekében.

9. cikk Határidők (1) Az NKB-k az e szakaszban említett havi statisztikai információkat az (EU) 2021/379 rendelet (EKB/2021/2) 7. cikke (2) bekezdésének és a 32. cikkben említett adatszolgáltatási naptárnak megfelelően, a tárgyhónap végét követő 15. munkanap végéig jelentik az EKB részére. (2) Az NKB-k az e szakaszban említett negyedéves statisztikai információkat az (EU) 2021/379 rendelet (EKB/2021/2) 7. cikke (3) bekezdésének és a 32. cikkben említett adatszolgáltatási naptárnak megfelelően, a tárgynegyedév végét követő 28. munkanap végéig jelentik az EKB részére.

10. cikk Revíziók (1) Az NKB-k az e szakasz alapján jelentett statisztikai információkat a következők szerint vizsgálhatják felül: a) a 3. és a 4. cikk alapján jelentett legújabb és az előző havi statisztikai információkat érintő revíziók bármikor benyújthatók az EKB-hoz; b) a 3. és a 4. cikk alapján jelentett legújabb negyedéves statisztikai információkat érintő revíziók bármikor benyújthatók az EKB-hoz; c) az a) és a b) pontban említettektől eltérő, a 3. és a 4. cikk alapján jelentett statisztikai információkat érintő revíziók a havi előállítási időszakon kívül nyújthatók be az EKB-hoz; d) az 5–7. cikk alapján jelentett statisztikai információkat érintő revíziók bármikor benyújthatók az EKB-hoz. Az NKB-k az EKB értesítését követően a havi előállítási időszakban felülvizsgálhatják a c) pontban említett statisztikai információkat, amennyiben a revíziók jelentősen javítják a statisztikai információk minőségét. Az EKB e revíziókat feldolgozhatja az adott havi előállítási időszakot követően. Az EKB tájékoztatja az érintett NKB-t, amennyiben e revíziók feldolgozását a havi előállítási időszak utánra halasztja el. (2) Az NKB-k kérésre magyarázattal szolgálnak az EKB részére az (1) bekezdés alapján benyújtott revíziókra vonatkozóan. Az NKB-k ezenkívül mindkét alábbi esetben is magyarázattal szolgálnak az EKB részére: a) az NKB-k magyarázattal szolgálnak a(z abszolút értéken) legalább 5 milliárd euro összegű revíziókra vonatkozóan, és e magyarázatokat a revíziókkal azonos időben, de mindenesetre az adott előállítási időszakra vonatkozó adatelőállítás EKB általi lezárása előtt szolgáltatják; b) amennyiben az NKB-k az (1) bekezdés második albekezdésének megfelelően a havi előállítási időszak alatt nyújtanak be revíziókat, úgy a magyarázatokat az adatszolgáltatás időpontjában kell megadni. Az első albekezdés alapján benyújtott magyarázatokban fel kell tüntetni, hogy a jelentett adatsort érintő revíziók véglegesek-e vagy további revíziókra kerülhet sor.

3. SZAKASZ

AZ MPI-K ÁLTAL ALKALMAZOTT KAMATLÁBAK

11. cikk Az MPI-kamatlábstatisztikákról jelentendő statisztikai információk (1) Az NKB-k az MPI-k által a háztartások és a nem pénzügyi vállalatok tekintetében a betétekre és a hitelekre alkalmazott kamatlábakra (MPI-kamatlábak) vonatkozó következő információkat jelentik az EKB részére: a) az 1072/2013/EU rendelet (EKB/2013/34) I. mellékletének 1. és 2. függelékében meghatározott állományokra és új szerződésekre vonatkozó nemzeti havi statisztikai információk; b) a jelen iránymutatás III. mellékletének 1. részében meghatározott, új szerződésekre vonatkozó nemzeti havi statisztikai információk. Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az NKB-k ezeket az információkat adott esetben a jelen iránymutatás III. melléklete 3. részének megfelelően szolgáltatják. (2) Az NKB-k a következő mutatók tekintetében engedélyezhetnek eltéréseket: a) az 1072/2013/EU rendelet (EKB/2013/34) I. melléklete 2. függelékének 3. és 4. táblázatában szereplő 62–85. mutató a következők tekintetében: i. a nem pénzügyi vállalatokra alkalmazott kamat; ii. a nem pénzügyi vállalatoknak nyújtott, fedezettel/garanciával rendelkező hitelek tekintetében a szerződések volumene; b) az 1072/2013/EU rendelet (EKB/2013/34) I. melléklete 2. függelékének 3. és 4. táblázatában szereplő 37–54. mutató, amennyiben a 37–54. mutatóhoz kapcsolódó megfelelő tételek összes hitelt magában foglaló, nemzeti összevont volumene kevesebb, mint az azonos méretkategóriába tartozó összes hitel összege nemzeti összevont volumenének 10 %-a, és kevesebb, mint euroövezeti szinten az azonos méretre és azonos induláskori kamatlábrögzítési kategóriára vonatkozó szerződések volumenének 2 %-a. Az NKB-k által az első albekezdés szerint engedélyezett eltérések nem érintik az 1072/2013/EU rendelet (EKB/2013/34) 4. cikkét. (3) Amennyiben a (2) bekezdés alapján eltérések kerülnek engedélyezésre, az ott említett küszöbértékeket az NKB-knak évente ellenőrizniük kell.

12. cikk Az MPI-kamatlábstatisztikák bruttósítása (1) Amennyiben az NKB-k által kapott, MPI-kamatlábakra vonatkozó statisztikai információk mintavétel miatt nem képviselik a tényleges adatszolgáltatói kört, az NKB-k úgy választják ki és tartják karban a mintát és bruttósítják az új szerződések volumenére vonatkozó statisztikai információkat, hogy biztosítsák, hogy a jelen iránymutatás III. mellékletének 2. részében foglaltaknak megfelelően az adatszolgáltatói kör 100 %-a képviselve legyen. (2) Amennyiben az NKB-k az 1072/2013/EU rendelet (EKB/2013/34) 4. cikkének vagy a jelen iránymutatás 11. cikke (2) bekezdésének megfelelően az MPI-kamatlábakra vonatkozó adatszolgáltatási követelményektől való eltéréseket engedélyeznek, a jelen iránymutatás 11. cikkének (1) bekezdése alapján jelentett statisztikai információkat az információk tendenciáinak vagy szezonális alakulásának figyelembevétele érdekében megfelelő statisztikai becslési módszerek alkalmazásával át kell venni a hiányzó havi időszakokra.

13. cikk Határidők Az NKB-k a 11. cikkben említett statisztikai információkat az 1072/2013/EU rendelet (EKB/2013/34) 3. cikke (4) bekezdésének és a 32. cikkben említett adatszolgáltatási naptárnak megfelelően, a tárgyhónap végét követő 19. munkanap végéig jelentik az EKB részére.

14. cikk Revíziók (1) Az NKB-k az e szakasz alapján jelentett statisztikai információkat bármikor felülvizsgálhatják, kivéve az érintett előállítási időszak alatt, ekkor az NKB-k csak az előző referencia-időszakra vonatkozóan jelentett statisztikai információkat vizsgálhatják felül. Az NKB-k az EKB értesítését követően az érintett előállítási időszakban felülvizsgálhatják az e szakasz alapján jelentett statisztikai információkat, amennyiben a revíziók jelentősen javítják a statisztikai információk minőségét. Az EKB e revíziókat feldolgozhatja ezen előállítási időszakot követően. Az EKB tájékoztatja az érintett NKB-t, amennyiben e revíziók feldolgozását a havi előállítási időszak utánra halasztja el. (2) Az NKB-k az EKB kérésére a következő magyarázatokkal szolgálnak az (1) bekezdés alapján benyújtott revíziók tekintetében: a) az EKB részére jelentett statisztikai információk minőségét jelentősen javító revíziókra vonatkozó magyarázatok; b) a megelőző referenciahónapnál korábbi időszakokra vonatkozóan az EKB részére jelentett statisztikai információkat érintő revíziókra vonatkozó magyarázatok. Az első albekezdés alapján benyújtott magyarázatokban fel kell tüntetni, hogy a jelentett adatsort érintő revíziók véglegesek-e vagy további revíziókra kerülhet sor.

4. SZAKASZ

EGYEDI MPI-MÉRLEGTÉTELEK ÉS KAMATLÁBAK

15. cikk Azon hitelintézetek azonosítása, amelyek vonatkozásában egyedi statisztikai információkat kell jelenteni (1) Az NKB-k a 16. cikkben megjelölt statisztikai információkat az euroövezeti tagállamokban rezidens hitelintézetek vonatkozásában jelentik, a következők kivételével: a) nem-MPI hitelintézetek; b) a „kisebb” csoporthoz tartozó intézmények; és c) a 100 millió euro vagy annál alacsonyabb összegű teljes eszközállománnyal rendelkező hitelintézetek, amennyiben az EKB Kormányzótanácsa a (2) bekezdésnek megfelelően engedélyt adott az érintett NKB-nak. A statisztikai információk EKB részére a 16. cikk alapján történő jelentése céljára az érintett NKB jelenthet a hitelintézetek csoportjaira vonatkozó statisztikai információkat. E hitelintézeti csoportokat az NKB-k az EKB-val való egyeztetés alapján azonosítják. (2) Az EKB Kormányzótanácsa az érintett NKB kérésére engedélyezheti az (1) bekezdés c) pontjában említett küszöbérték alkalmazását, amennyiben az adott NKB-k adatszolgáltatási terhére gyakorolt aránytalan hatás lépne fel. Amennyiben az EKB Kormányzótanácsa úgy ítéli meg, hogy az adott NKB adatszolgáltatási terhére gyakorolt aránytalan hatás már nem jelentkezne, az érintett NKB kérésére visszavonhatja az engedélyt. (3) Az NKB-k az (1) bekezdésben említett hitelintézeteket és hitelintézeti csoportokat rögzítik az (EU) 2018/876 európai központi banki iránymutatásnak (EKB/2018/16) (19) megfelelően létrehozott intézményi és leányvállalati adatbázisban (RIAD). (4) Az NKB-k az (1) bekezdésben említett hitelintézeteket és hitelintézeti csoportokat e szakasz céljára alapvető intézményként jelölik ki, amennyiben a következők bármelyike fennáll: a) a hitelintézet tagja a hitelintézetek azon törzsmintájának, amelynek tekintetében az EKB/2014/15 iránymutatás 17a. cikke (1) bekezdésének megfelelően a 2021. januári referencia-időszak vonatkozásában egyedi MPI-adatokat továbbítottak az EKB részére; b) a hitelintézet a jelen iránymutatás hatálybalépését követően bekövetkező, egy vagy több alapvető intézményt érintő egyesülésből, befolyásszerzésből vagy más szervezeti átalakításból létrejövő új hitelintézet; c) a hitelintézet az eurót a jelen iránymutatás hatálybalépését követően bevezető tagállam rezidense, és azt az EKB Kormányzótanácsa a Statisztikai Bizottsággal egyeztetve alapvető intézményként azonosítja. Amennyiben az EKB Kormányzótanácsa a c) pont alapján alapvető intézményeket azonosít, erről értesíti az érintett NKB-t. (5) Amennyiben az NKB-k engedélyt kaptak az (1) bekezdés c) pontja szerinti, 100 millió euro vagy annál alacsonyabb összegű teljes eszközállománnyal rendelkező hitelintézetek kizárására, legalább háromévente egyszer felülvizsgálják a hitelintézetek teljes eszközállományát és az információt megfelelően rögzítik a RIAD-ban. A Kormányzótanácsot indokolatlan késedelem nélkül tájékoztatni kell e felülvizsgálat eredményeiről. (6) Az EKB Kormányzótanácsa átruházhatja az Igazgatótanácsra a (2) bekezdés szerinti engedély megadására vagy visszavonására vonatkozó hatáskört. Ezen hatáskör-átruházás során figyelembe kell venni, hogy az érintett NKB adatszolgáltatási terhére gyakorolt aránytalan hatás lépne-e fel. (7) Amennyiben az Igazgatóság gyakorolja a (6) bekezdés szerinti átruházott hatáskörét, indokolatlan késedelem nélkül tájékoztatja a Kormányzótanácsot a meghozott határozatokról.

16. cikk Az egyedi MPI-mérlegtételekről és kamatlábakról jelentendő statisztikai információk (1) Az NKB-k jelentik az EKB részére az (EU) 2021/379 rendeletnek (EKB/2021/2) megfelelően gyűjtött, a 15. cikk (1) bekezdésben említett hitelintézetek következő egyedi mérlegtételeire vonatkozó statisztikai információkat: a) a jelen iránymutatás IV. mellékletének 1. és 2. táblázatában megjelölt hó végi fennálló összegek; b) a jelen iránymutatás IV. mellékletének 1. és 2. táblázatában megjelölt negyedév végi fennálló összegek. Amennyiben az NKB-k az első albekezdés b) pontjában említett statisztikai információkat havi alapon gyűjtik, ehelyett jelenthetik az EKB részére e tételek hó végi fennálló összegeit. (2) Az NKB-k a jelen iránymutatás I. mellékletének megfelelően jelentik az EKB részére a jelen iránymutatás IV. mellékletének 1. és 2. táblázatában megjelölt, a 15. cikk (1) bekezdésben említett hitelintézetek mérlegéhez kapcsolódó havi „kiegészítő adatsorokat”. E kiegészítő adatsorok a következők közül az egyiket vagy mindkettőt foglalják magukban: a) átértékelési és átsorolási kiigazítások; b) hitelátruházások. (3) Az NKB-k jelentik az EKB részére az 1072/2013/EU rendeletnek (EKB/2013/34) megfelelően a 15. cikk (4) bekezdésében említett alapvető intézményektől gyűjtött következő egyedi MPI-kamatlábakra vonatkozó statisztikai információkat: a) a jelen iránymutatás IV. mellékletének 3. táblázatában megjelölt, az euroövezetben rezidens háztartások és nem pénzügyi vállalatok euróban denominált betétei és az ezeknek nyújtott, euróban denominált hitelek fennálló összegeire alkalmazott havi kamatlábak; b) a jelen iránymutatás IV. mellékletének 3. táblázatában megjelölt, az euroövezetben rezidens háztartások és nem pénzügyi vállalatok euróban denominált betétei és az ezeknek nyújtott, euróban denominált hitelek havi új szerződéseinek volumene; c) a jelen iránymutatás IV. mellékletének 3. táblázatában megjelölt, az euroövezetben rezidens háztartások és nem pénzügyi vállalatok euróban denominált betétei és az ezeknek nyújtott, euróban denominált hitelek új szerződéseinek volumenére alkalmazott havi kamatlábak. (4) Amennyiben a statisztikai információkat a 15. cikk (1) bekezdésében említett hitelintézeti csoportokra vonatkozóan jelentik, az NKB-k a következőket alkalmazzák: a) az NKB-k által az (1) bekezdés alapján jelentett fennálló összegeket a csoport egyedi tagjai fennálló összegeinek összegeként kell kiszámítani; b) az NKB-k által a (2) bekezdés alapján jelentett kiegészítő adatsorokat a csoport egyedi tagjai kiegészítő adatsorainak összegeként kell kiszámítani; c) az NKB-k által a (3) bekezdés alapján jelentett kamatlábakat súlyozott átlagként, a csoportvolument pedig az egyedi volumenek összegeként kell kiszámítani. Ha az NKB a csoportadatokat intézményenkénti alapon gyűjti, a kamatlábak átlagai csak azon intézményeket foglalják magukban, amelyek szerepelnek a nemzeti MPI-kamatlábstatisztikai mintában és nem állnak eltérés hatálya alatt; ugyanez a megközelítés alkalmazandó a csoportvolumenek esetében. (5) Az NKB-k kérésre a legnagyobb gondosság elve alapján magyarázattal szolgálnak az EKB részére a referenciahónap során bekövetkezett azon egyesülésekről és befolyásszerzésekről, más szervezeti átalakításokról és hitelátruházásokról, amelyek hatással vannak az alapvető intézmények e cikk alapján jelentett statisztikai információira. (6) Az EKB az (5) bekezdés alapján szolgáltatott magyarázatokat – az alkalmazandó titoktartási szabályok kellő figyelembevételével – az adatok elemzésének alátámasztása érdekében felhasználhatja és az eurorendszerrel megoszthatja.

17. cikk Határidők (1) Az NKB-k a 15. cikk (4) bekezdésében említett alapvető intézményekre vonatkozó, a 16. cikk (1) és (2) bekezdése alapján jelentett statisztikai információkat a tárgy referencia-időszakot követő 15. munkanap végéig, valamint a 32. cikkben említett adatszolgáltatási naptárnak megfelelően jelentik az EKB részére. Egyébként az NKB-k a statisztikai információkat a tárgy referencia-időszakot követő 20. munkanap végétig, valamint a 32. cikkben említett adatszolgáltatási naptárnak megfelelően jelentik az EKB részére. (2) Az NKB-k a 16. cikk (3) bekezdése alapján jelentett statisztikai információkat a tárgy referencia-időszakot követő 19. munkanap végéig, valamint a 32. cikkben említett adatszolgáltatási naptárnak megfelelően jelentik az EKB részére.

18. cikk Revíziók (1) Amennyiben az NKB-k a 10. cikknek megfelelően statisztikai információkat vizsgálnak felül, szükség esetén a 16. cikk (1) és (2) bekezdésének megfelelően jelentett, egyedi mérlegtételekre vonatkozó statisztikai információkat is felülvizsgálják. (2) A 16. cikk (1) és (2) bekezdésének megfelelően jelentett, alapvető intézménynek nem minősülő hitelintézetekre vonatkozó statisztikai információk revízióit az NKB-k a legnagyobb gondosság elve alapján jelentik. (3) Amennyiben az NKB-k a 14. cikknek megfelelően statisztikai információkat vizsgálnak felül, szükség esetén a 16. cikk (3) bekezdésének megfelelően jelentett, egyedi MPI-kamatlábakra vonatkozó statisztikai információkat is felülvizsgálják. (4) Az NKB-k kérésre magyarázattal szolgálnak az EKB részére az e cikk alapján benyújtott revíziókra vonatkozóan.

5. SZAKASZ

A HITELINTÉZETEK KÖTELEZŐ TARTALÉKA

19. cikk A tartalékalapról jelentendő statisztikai információk (1) Az NKB-k jelentik az EKB részére a hitelintézetek (EU) 2021/378 rendeletnek (EKB/2021/1) megfelelően kiszámított összevont tartalékalapjához kapcsolódó, a jelen iránymutatás V. melléklete 1. részének 1. táblázatában megjelölt hó végi fennálló összegekre vonatkozó statisztikai információkat. (2) Az (1) bekezdés alapján jelentett statisztikai információkat az (EU) 2021/379 rendeletben (EKB/2021/2) meghatározott, az NKB-k által az (EU) 2021/378 rendelet (EKB/2021/1) alapján kötelező tartalékképzési követelmények hatálya alá tartozó hitelintézetektől gyűjtött statisztikai információkból kell levezetni. A „kisebb” csoporthoz tartozó intézménynek minősülő hitelintézetek esetében az NKB-k a hó végi összevont tartalékalap kiszámítása során a jelen iránymutatás 4. cikke alapján gyűjtött negyedéves statisztikai információk EKB általi közzétételét követően elérhető legújabb negyedév végi statisztikai információkat használják fel. (3) Az NKB-k jelentik az EKB részére a jelen iránymutatás V. melléklete 1. részének 2. táblázatában megjelölt, az (EU) 2021/378 rendelet (EKB/2021/1) 6. cikke (2) bekezdésének megfelelően a hitelintézetek kötelező tartalékából levont összevont átalányösszegű engedményre vonatkozó statisztikai információkat. (4) Az NKB-k az e cikk alapján jelentett statisztikai információkat bármikor felülvizsgálhatják. Amennyiben az NKB-k a tartalékperiódus kezdetét követően jelentenek az e cikk szerinti revíziókat, az EKB dönthet úgy, hogy e revíziókat nem dolgozza fel. Amennyiben valamely értesítő fél az (EU) 2021/378 rendelet (EKB/2021/1) 7. cikke (5) bekezdésének megfelelően felülvizsgálja a tartalékalapját, az NKB-k megfelelően felülvizsgálják az e cikk szerint jelentett statisztikai információkat.

20. cikk A makroarány-statisztikákról jelentendő statisztikai információk Az NKB-k jelentik az EKB részére a jelen iránymutatás V. mellékletének 2. részében szereplő táblázatban meghatározott makroarányra vonatkozó hó végi fennálló összegekről szóló statisztikai információkat. Az NKB-k az első albekezdés alapján jelentett statisztikai információkat a hitelintézetektől az (EU) 2021/379 rendelet (EKB/2021/2) alapján gyűjtött, rendelkezésre álló havi statisztikai információkból vezetik le. Amennyiben a jelentendő statisztikai információ egy adott tagállamra nem alkalmazható, az érintett NKB a statisztikai információt nullaként jelenti.

21. cikk Határidők Az NKB-k a 19. és 20. cikkben említett vonatkozó havi statisztikai információkat a releváns tartalékperiódus kezdetét megelőző utolsó munkanap végéig, valamint a 32. cikkben említett adatszolgáltatási naptárnak megfelelően jelentik.

6. SZAKASZ

POSTAI ZSÍRÓINTÉZMÉNYEK (POGI-K) ÉS KÖZPONTI KORMÁNYZAT

22. cikk A POGI-król és a központi kormányzatról jelentendő statisztikai információk (1) Az NKB-k jelentik az EKB részére a jelen iránymutatás VI. mellékletének 1. táblázatában megjelölt hó végi fennálló összegekre vonatkozó, a következőkre kiterjedő statisztikai információkat: a) az 1074/2013/EU rendelet (EKB/2013/39) 3. cikke alapján adatot szolgáltató POGI-k; b) a központi kormányzat monetáris kötelezettségei, valamint a központi kormányzat készpénzállománya és euroövezeti MPI-k által kibocsátott értékpapírokból tartott állománya. (2) Az NKB-knak e cikk alapján nem kell statisztikai információkat jelenteniük, amennyiben az (1) bekezdés a) pontjában említett statisztikai információk nem léteznek, illetve az (1) bekezdés b) pontjában említett eszközök és kötelezettségek nem léteznek vagy jelentéktelenek. (3) Az NKB-k a jelen iránymutatás VI. melléklete 1. táblázatában foglaltaknak megfelelően átsorolási kiigazításokat jelentenek az EKB részére az (1) bekezdés alapján jelentett minden egyes fennálló összeg tétel tekintetében. (4) Az NKB-k a jelen iránymutatás VI. mellékletének 1. táblázatában foglaltaknak megfelelően átértékelési kiigazításokat jelentenek az EKB részére, amennyiben azok jelentősek. (5) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az átsorolási és az átértékelési kiigazításokra vonatkozó statisztikai információkat a jelen iránymutatás I. mellékletének megfelelően kell jelenteni.

23. cikk Határidők Az NKB-k az e szakaszban említett statisztikai információkat az 1074/2013/EU rendelet (EKB/2013/39) 5. cikkének és a jelen iránymutatás 32. cikkében említett adatszolgáltatási naptárnak megfelelően, a tárgyhónap végét követő 15. munkanap végéig jelentik az EKB részére.

24. cikk Revíziók (1) Az NKB-k az e szakasz alapján jelentett statisztikai információkat a következők szerint vizsgálhatják felül: a) a legújabb és az előző havi statisztikai információkat érintő revíziók bármikor benyújthatók az EKB-hoz; b) a legújabb és az előző havi statisztikai információktól eltérő havi statisztikai információkat érintő revíziók a havi előállítási időszakon kívül nyújthatók be. Az NKB-k az EKB értesítését követően a havi előállítási időszakban felülvizsgálhatják a b) pontban említett statisztikai információkat, amennyiben ez jelentősen javítja az információk minőségét. Az EKB ezeket a revíziókat feldolgozhatja a havi előállítási időszakot követően. Az EKB tájékoztatja az érintett NKB-t, amennyiben e revíziók feldolgozását a havi előállítási időszak utánra halasztja el. (2) Az NKB-k kérésre magyarázattal szolgálnak az EKB részére az (1) bekezdés alapján jelentett revíziókra vonatkozóan, a következők szerint: a) az NKB-k magyarázattal szolgálnak a(z abszolút értéken) legalább 5 milliárd euro összegű revíziókra vonatkozóan, és e magyarázatokat a revíziókkal azonos időben, de mindenesetre az adott előállítási időszakra vonatkozó adatelőállítás EKB általi lezárása előtt szolgáltatják; b) amennyiben az NKB-k az (1) bekezdés második albekezdésének megfelelően a havi előállítási időszak alatt nyújtanak be revíziókat, úgy a magyarázatokat az adatszolgáltatás időpontjában kell megadni. Az első albekezdés alapján benyújtott magyarázatokban fel kell tüntetni, hogy a jelentett adatsort érintő revíziók véglegesek-e vagy további revíziókra kerülhet sor.

7. SZAKASZ

A HITELINTÉZETEK STRUKTURÁLIS PÉNZÜGYI MUTATÓI

25. cikk A hitelintézetek strukturális pénzügyi mutatóiról jelentendő statisztikai információk (1) Az NKB-k a jelen iránymutatás VII. mellékletében foglaltaknak megfelelően jelentik az EKB részére az MPI-nek minősülő hitelintézetek strukturális pénzügyi mutatóit. A strukturális pénzügyi mutatókat összevont alapon kell jelenteni és a 30. cikknek megfelelően ellenőrizni kell. Az első albekezdéstől eltérően az NKB-k az ott említett statisztikai információkat alternatív adatforrások útján is szolgáltathatják. Az EKB ezeket az információkat az EKB és az NKB között megállapodásnak megfelelően felhasználhatja a hitelintézetek strukturális pénzügyi mutatói levezetéséhez. (2) Amennyiben az (1) bekezdés alapján jelentett statisztikai információk nem foglalják magukban a teljes adatszolgáltatói kört, az NKB e statisztikai információkat bruttósítja oly módon, hogy azok a teljes adatszolgáltatói kört képviseljék. Az NKB-k az első albekezdés céljára magyarázattal szolgálnak az EKB részére. (3) Az NKB-k az e cikk alapján jelentett információkat felülvizsgálhatják az előállítási időszak alatt, és kérésre az e revíziókra vonatkozó magyarázattal szolgálnak az EKB részére.

26. cikk Határidők Az NKB-k a 25. cikkben említett strukturális pénzügyi mutatók tekintetében az éves statisztikai információkat az előző év vonatkozásában minden év március végéig, valamint a 32. cikkben említett adatszolgáltatási naptárnak megfelelően jelentik az EKB részére, a „hitelintézetek munkavállalóinak száma” mutató kivételével, amelyet az előző év vonatkozásában minden év május végéig, valamint a 32. cikkben említett adatszolgáltatási naptárnak megfelelően kell szolgáltatni.

8. SZAKASZ

NEM-MPI HITELINTÉZETEK

27. cikk A nem-MPI hitelintézetek mérlegtételeiről jelentendő statisztikai információk (1) Az NKB-k a nem-MPI hitelintézetek következő mérlegtételeit jelentik az EKB részére: a) az (EU) 2021/379 rendelet (EKB/2021/2) I. melléklete 2. részének 1. táblázatában megjelölt hó végi fennálló összegek, a következők kivételével: i. a kizárólag a tartalékképzésre kötelezett hitelintézetek által jelentendő betéti kötelezettségek; ii. virtuális számla-összevezetési pozíciók; iii. kibocsátott PPA részvények/befektetési jegyek; iv. azon tételek, amelyek vonatkozásában az NKB-k az (EU) 2021/379 rendelet (EKB/2021/2) 9. cikke (5) bekezdésének b) pontja alapján a statisztikai adatszolgáltatási követelményektől való eltérést engedélyeztek; b) az (EU) 2021/379 rendelet (EKB/2021/2) I. melléklete 3. részének 2., 3. és 4. táblázatában megjelölt negyedév végi fennálló összegek, azon tételek kivételével, amelyek vonatkozásában az NKB-k az (EU) 2021/379 rendelet (EKB/2021/2) 9. cikke (5) bekezdésének b) pontja alapján a statisztikai adatszolgáltatási követelményektől való eltérést engedélyeztek. (2) Az NKB-k a nem-MPI hitelintézetek átértékelési kiigazításaira vonatkozó következő statisztikai információkat jelentik az EKB részére: a) az (EU) 2021/379 rendelet (EKB/2021/2) I. melléklete 4. részének 1A. táblázatában megjelölt havi átértékelési kiigazítások, a következők kivételével: i. virtuális számla-összevezetési pozíciók; ii. kibocsátott PPA részvények/befektetési jegyek; iii. azon tételek, amelyek vonatkozásában az NKB-k az (EU) 2021/379 rendelet (EKB/2021/2) 9. cikke (5) bekezdésének b) pontja alapján a statisztikai adatszolgáltatási követelményektől való eltérést engedélyeztek; b) az (EU) 2021/379 rendelet (EKB/2021/2) I. melléklete 4. részének 2A. táblázatában megjelölt negyedéves átértékelési kiigazítások, azon tételek kivételével, amelyek vonatkozásában az NKB-k az (EU) 2021/379 rendelet (EKB/2021/2) 9. cikke (5) bekezdésének b) pontja alapján a statisztikai adatszolgáltatási követelményektől való eltérést engedélyeztek. (3) Az NKB-k a nem-MPI hitelintézetek átsorolási kiigazításaira vonatkozó következő statisztikai információkat jelentik az EKB részére: a) a havi átsorolási kiigazítások az (1) bekezdés a) pontja alapján jelentett minden egyes fennálló összeg tétel tekintetében; b) a negyedéves átsorolási kiigazítások az (EU) 2021/379 rendelet (EKB/2021/2) I. melléklete 3. részének 2. táblázatában megjelölt minden egyes fennálló összeg tétel tekintetében, azon tételek kivételével, amelyek vonatkozásában az NKB-k az (EU) 2021/379 rendelet (EKB/2021/2) 9. cikke (5) bekezdésének b) pontja alapján a statisztikai adatszolgáltatási követelményektől való eltérést engedélyeztek. (4) Az NKB-knek nem kell e cikk alapján statisztikai információkat jelenteniük bármely következő esetben: a) nincsenek rezidens nem-MPI hitelintézetek; vagy b) az érintett NKB az (EU) 2021/379 rendelet (EKB/2021/2) 9. cikke (5) bekezdésének a) pontjának megfelelően az említett rendelet 5. cikkének (2) bekezdése szerinti statisztikai adatszolgáltatási követelményektől való eltéréseket engedélyezett valamennyi rezidens nem-MPI hitelintézet részére. (5) Az e cikk alapján jelentett statisztikai információk esetében aggregált és a 30. cikknek megfelelően ellenőrzött információkról van szó. Az átsorolási és az átértékelési kiigazításokra vonatkozó statisztikai információkat a jelen iránymutatás I. mellékletének megfelelően kell jelenteni.

28. cikk Határidők (1) Az NKB-k az e szakaszban említett havi statisztikai információkat az (EU) 2021/379 rendelet (EKB/2021/2) 7. cikke (2) bekezdésének és a jelen iránymutatás 32. cikkében említett adatszolgáltatási naptárnak megfelelően, a tárgyhónap végét követő 15. munkanap végéig jelentik az EKB részére. (2) Az NKB-k az e szakaszban említett negyedéves statisztikai információkat az (EU) 2021/379 rendelet (EKB/2021/2) 7. cikke (3) bekezdésének és a jelen iránymutatás 32. cikkében említett adatszolgáltatási naptárnak megfelelően, a tárgynegyedév végét követő 28. munkanap végéig jelentik az EKB részére.

29. cikk Revíziók (1) Az NKB-k az e szakasz alapján jelentett statisztikai információkat bármikor felülvizsgálhatják. (2) Az NKB-k kérésre magyarázattal szolgálnak az EKB részére az (1) bekezdés alapján benyújtott revíziókra vonatkozóan. Az első albekezdés alapján benyújtott magyarázatokban fel kell tüntetni, hogy a jelentett adatsort érintő revíziók véglegesek-e vagy további revíziókra kerülhet sor.

9. SZAKASZ

ELLENŐRZÉS, VISSZAMENŐLEGES ADATSZOLGÁLTATÁS ÉS ADATTOVÁBBÍTÁS

30. cikk Ellenőrzés és magyarázatok (1) A 2533/98/EK rendelet, az (EU) 2021/379 rendelet (EKB/2021/2), az 1072/2013/EU rendelet (EKB/2013/34) és az 1074/2013/EU rendelet (EKB/2013/39) sérelme nélkül az NKB-k ellenőrzik és biztosítják az ezen iránymutatás alapján az EKB rendelkezésére bocsátott statisztikai információk minőségét és megbízhatóságát. (2) Mielőtt az NKB ezen iránymutatás alapján jelentenék a statisztikai információkat az EKB részére, ellenőrzik, hogy az információk megfelelnek az EKB által rendelkezésre bocsátott és karban tartott lineáris megkötöttségeknek, ideértve, amennyiben releváns, a különböző gyakoriságok közötti összhangra vonatkozó lineáris megkötöttségeket. Az NKB-k az EKB kérésére magyarázattal szolgálnak az ezen ellenőrzés során azonosított eltérésekről. (3) Az NKB-k a (2) bekezdésben említett, a különböző gyakoriságok közötti összhangra vonatkozó lineáris megkötöttségek tekintetében a következőket ellenőrzik: a) azt, hogy a negyedéves statisztikai információk összhangban állnak a 3. és a 4. cikk alapján jelentett, megfelelő havi statisztikai információkkal; b) azt, hogy a negyedéves statisztikai információk összhangban állnak a 27. cikk alapján jelentett, megfelelő havi statisztikai információkkal; c) azt, hogy a PPA-k mérlegtételeiről az 5. cikk alapján jelentett statisztikai információk összhangban állnak az egyéb MPI-k mérlegtételeiről a 4. cikk alapján jelentett megfelelő negyedév végi információkkal. Amennyiben az a) pontban említett statisztikai információk a különböző gyakoriságok tekintetében nincsenek összhangban, az NKB-k a legnagyobb gondosság elvének megfelelően becslés alapján a különböző gyakoriságok tekintetében összeegyeztethető statisztikai információkra vonatkozó revíziókat nyújtanak be. (4) Az NKB-k a 3. cikk (4) bekezdésében említett, erre szolgáló összekötő táblázatok felhasználásával ellenőrzik a 3. cikk (1) bekezdésének a) pontja alapján jelentett jó végi fennálló összegek és az (EU) 2016/2249 iránymutatás (EKB/2016/34) alapján jelentett következő fennálló összegek bármelyike közötti összhangot: a) az eurorendszer hónap utolsó munkanapjára készített napi pénzügyi kimutatása; b) az adott hónap utolsó, összetevőire bontott heti pénzügyi kimutatása. Az NKB-k az EKB kérésére rendelkezésre bocsátják az összhang első albekezdésben említett ellenőrzésének eredményeit, valamint a fennálló összegek közötti eltérések magyarázatait. (5) Amennyiben az NKB-k a 25. cikk alapján a VII. mellékletben foglaltak szerint jelentik a nem rezidens hitelintézetek fióktelepeinek és leányvállalatainak számát, biztosítják, hogy ezek a statisztikai információk 1999-től kezdődően összeegyeztethetőek legyenek az MPI-k (EU) 2021/379 rendelet (EKB/2021/2) 4. cikke alapján létrehozott, statisztikai célú jegyzékében rögzített információkkal. (6) Az NKB-k az EKB kérésére magyarázattal szolgálnak a jelen iránymutatás alapján jelentett statisztikai információkban mutatkozó fejleményekről, ideértve a jelentett statisztikai információkban az előző referencia-időszakhoz képest mutatkozó töréseket. (7) Amennyiben az NKB-k megbecsülik a jelen iránymutatás alapján jelentendő statisztikai információkat, kérésre magyarázattal szolgálnak az EKB részére.

31. cikk Az euro bevezetése esetén érvényesülő visszamenőleges adatszolgáltatási követelmények (1) Amennyiben egy euroövezeten kívüli tagállam a jelen iránymutatás hatálybalépését követően bevezeti az eurót, e tagállam NKB-ja a következőket jelenti az EKB részére: a) az MPI-mérlegtételstatisztikákra vonatkozó statisztikai információk, ideértve a PPA-k mérlegstatisztikáit, a tagállam Unióhoz történő csatlakozását követő valamennyi adatszolgáltatási referencia-időszakra, és mindenesetre legalább az euro tagállam általi bevezetését megelőző három évre; b) az EKB-vel való eltérő megállapodás hiányában a tagállam Unióhoz történő csatlakozását megelőző három évre szóló MPI-mérlegtételstatisztikákra vonatkozó statisztikai információk. (2) Az eurót bevezető tagállamok NKB-i az (1) bekezdésben említett statisztikai információkat úgy állítják össze, mintha a tagállam valamennyi adatszolgáltatási referencia-időszakban az euroövezethez tartozott volna. E célra az NKB-k felhasználhatják az euro tagállam általi bevezetését megelőzően az EKB részére – az EKB által az euroövezeten kívüli tagállamok részére módosított adatszolgáltatási rendszereknek megfelelően – jelentett statisztikai információkat. Az NKB-k a statisztikai információkat az adott referencia-időszakokban az euroövezeti tagállamokra alkalmazandó követelményeknek megfelelően jelentik, kivéve, ha az EKB és az érintett NKB megállapodik bizonyos statisztikai információk kizárásáról. (3) Az euroövezeti tagállamok NKB-i – az EKB-val való eltérő megállapodás hiányában – jelentik az EKB részére a jelen iránymutatás hatálybalépését követően az eurót bevezető euroövezeten kívüli tagállamok rezidenseivel fennálló pozíciókat az euro bevezetését megelőző három évre kiterjedő MPI-mérlegtételstatisztikák tekintetében. Az NKB-k e pozícióknak csak azon havi fennálló összegeit jelentik, amelyeket az (EU) 2021/379 rendeletnek (EKB/2021/2) megfelelően jelentettek, és amelyek meghaladják az 50 millió eurót. Az NKB-k önkéntes alapon jelenthetik e pozíciók azon havi fennálló összegeit is, amelyek 50 millió euro alatt vannak.

32. cikk Adatszolgáltatási naptár Az EKB minden év szeptember végéig adatszolgáltatási naptár formájában tájékoztatja az NKB-kat a pontos adattovábbítási időpontokról. A NKB-k a jelen iránymutatás szerinti statisztikai információkat ezen adatszolgáltatási naptárnak megfelelően jelentik.

33. cikk Adattovábbítás (1) Az NKB-k a jelen iránymutatás alapján jelentendő statisztikai információkat elektronikusan, az EKB által meghatározott módon továbbítják. A statisztikai információk ezen elektronikus cseréjére kifejlesztett statisztikai üzenetformátum a KBER által elfogadott formátum. (2) Amennyiben az (1) bekezdés nem alkalmazandó, az NKB-k az EKB előzetes hozzájárulásával a statisztikai információk továbbításának más módját is alkalmazhatják.

10. SZAKASZ

EGYSZERŰSÍTETT MÓDOSÍTÁSI ELJÁRÁS ÉS KÖZZÉTÉTEL

34. cikk Egyszerűsített módosítási eljárás Az EKB Igazgatósága – a Statisztikai Bizottság véleményét figyelembe véve – végrehajtja a mellékleteket érintő szükséges technikai módosításokat, feltéve, hogy az ilyen módosítások nem változtatnak a mögöttes koncepcionális kereten és nem érintik a tagállami adatszolgáltatók adatszolgáltatási terhét. Az Igazgatóság indokolatlan késedelem nélkül tájékoztatja a Kormányzótanácsot az ilyen módosításokról.

35. cikk Közzététel Az NKB-k csak azt követően teszik közzé az euroövezet havi monetáris aggregátumaihoz és ellentételeikhez való nemzeti hozzájárulásukat, hogy az EKB ezeket az aggregátumokat közzétette. Ha az NKB-k ilyen információkat tesznek közzé, azoknak meg kell egyezniük az euroövezeti aggregátumok legutóbbi közzétételéhez való hozzájárulás információival. Amennyiben az NKB-k is közzéteszik az EKB által közzétett euroövezeti aggregátumokat, azokat változtatás nélkül kell közzétenniük.

11. SZAKASZ

ELSŐ ADATSZOLGÁLTATÁS ÉS ÁTMENETI RENDELKEZÉSEK

36. cikk Első adatszolgáltatás (1) A jelen iránymutatás alapján jelentendő havi statisztikai információkra vonatkozó első adatszolgáltatás a 2022. januárra vonatkozó statisztikai információkkal kezdődik. (2) A jelen iránymutatás alapján jelentendő negyedéves statisztikai információkra vonatkozó első adatszolgáltatás a 2022 első negyedévére vonatkozó statisztikai információkkal kezdődik. A 2021 negyedik negyedévére vonatkozóan jelentendő negyedéves statisztikai információkat a monetáris és pénzügyi statisztikákról szóló EKB/2014/15 iránymutatás II. melléklete 1., 4., 7., 19. és 20. részének megfelelően kell jelenteni. (3) A jelen iránymutatás alapján jelentendő éves statisztikai információkra vonatkozó első adatszolgáltatás a 2021-re vonatkozó statisztikai információkkal kezdődik.

37. cikk Átmeneti rendelkezések (1) A 2021. április 15. és 2022. február 1. közötti időszak tekintetében, amennyiben az NKB-k a monetáris és pénzügyi statisztikákról szóló EKB/2014/15 iránymutatás 17a. cikkének megfelelően jelentik az egyedi mérlegtételekre vonatkozó információkat, az NKB-k azonosítják azokat a hitelintézeteket, amelyek vonatkozásában az ilyen információkat a jelen iránymutatás 15. cikke alapján kell jelenteni. Az NKB-k ezeket az információkat a 2021. április 15. és 2022. február 1. közötti időszak tekintetében a jelen iránymutatás 17. cikkében meghatározott határidőknek megfelelően jelentik. (2) A 2021. április 15. és 2022. február 1. közötti időszak tekintetében, amennyiben az NKB-k a monetáris és pénzügyi statisztikákról szóló EKB/2014/15 iránymutatás 17a. cikkének megfelelően jelentik az egyedi MPI-kamatlábakra vonatkozó információkat, az NKB-k ezeket az információkat jelentik a jelen iránymutatás 15. cikkének (4) bekezdésében említett alapvető intézmények vonatkozásában. Az NKB-k ezeket az információkat a 2021. április 15. és 2022. február 1. közötti időszak tekintetében a jelen iránymutatás 17. cikkében meghatározott határidőknek megfelelően jelentik. (3) A 2021. június 26. és 2022. február 1. közötti időszak tekintetében az NKB-k az (EU) 2021/379 rendelet (EKB/2021/2) 17. cikkének (2) bekezdése alapján a nem-MPI hitelintézetektől gyűjtött statisztikai információkat a jelen iránymutatás 8. szakaszának megfelelően jelentik. Az NKB-k ezeket az információkat legkésőbb 2022. április 29-ig jelentik az EKB részére.

12. SZAKASZ

ZÁRÓ RENDELKEZÉSEK

38. cikk Hatálybalépés (1) Ez az iránymutatás az azon tagállamok nemzeti központi bankjaival történő közlésének napján lép hatályba, amelyek pénzneme az euro. (2) Azon tagállamok nemzeti központi bankjainak, amelyek pénzneme az euro, valamint az EKB-nak 2022. február 1-jétől kell megfelelniük ennek az iránymutatásnak.

39. cikk Címzettek Ennek az iránymutatásnak címzettje az eurorendszer valamennyi központi bankja.

Kelt Frankfurt am Mainban, 2021. március 26-án. az EKB Kormányzótanácsa részéről az EKB elnöke Christine LAGARDE

(1) Az Európai Központi Bank (EU) 2021/379 rendelete (2021. január 22.) a hitelintézetek és a monetáris pénzügyi intézmények ágazati mérlegének mérlegtételeiről (EKB/2021/2) (HL L 73., 2021.3.3., 16. o.).

(2) Az Európai Központi Bank 1072/2013/EU rendelete (2013. szeptember 24.) a monetáris-pénzügyi intézmények által alkalmazott kamatlábakra vonatkozó statisztikákról (EKB/2013/34) (HL L 297., 2013.11.7., 51. o.).

(3) Az Európai Központi Bank 1074/2013/EU rendelete (2013. október 18.) az euroövezetben rezidens, nem monetáris pénzügyi intézményektől betéteket fogadó postai zsíróintézményekre vonatkozó statisztikai adatszolgáltatási követelményekről (EKB/2013/39) (HL L 297., 2013.11.7., 94. o.).

(4) A Tanács 2533/98/EK rendelete (1998. november 23.) az Európai Központi Bank által végzett statisztikai adatgyűjtésről (HL L 318., 1998.11.27., 8. o.).

(5) Az Európai Parlament és a Tanács 575/2013/EU rendelete (2013. június 26.) a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).

(6) Az Európai Központi Bank (EU) 2016/867 rendelete (2016. május 18.) a részletes hitelezési és hitelkockázati adatok gyűjtéséről (EKB/2016/13) (HL L 144., 2016.6.1., 44. o.).

(7) Az EKB Kormányzótanácsa által 2020. június 26-án hozott döntések elérhetők az EKB honlapján: www.ecb.europa.eu.

(8) Az Európai Központi Bank (EU) 2018/876 iránymutatása (2018. június 1.) az intézmények és leányvállalatok adatainak adatbázisáról (EKB/2018/16) (HL L 154., 2018.6.18., 3. o.).

(9) Az Európai Központi Bank (EU) 2021/378 rendelete (2021.január 22.) a kötelező tartalékképzési követelmények alkalmazásáról (EKB/2021/1) (HL L 73., 2021.3.3., 1. o.).

(10) Az Európai Parlament és a Tanács (EU) 2019/2033 rendelete (2019. november 27.) a befektetési vállalkozásokra vonatkozó prudenciális követelményekről, valamint az 1093/2010/EU, az 575/2013/EU, a 600/2014/EU és a 806/2014/EU rendelet módosításáról (HL L 314., 2019.12.5., 1. o.).

(11) Az Európai Központi Bank EKB/2014/15 iránymutatása (2014. április 4.) a monetáris és pénzügyi statisztikákról (HL L 340., 2014.11.26., 1. o.).

(12) Az Európai Központi Bank 1072/2013/EU rendelete (2013. szeptember 24.) a monetáris-pénzügyi intézmények által alkalmazott kamatlábakra vonatkozó statisztikákról (EKB/2013/34) (HL L 297., 2013.11.7., 51. o.).

(13) Az Európai Központi Bank 1074/2013/EU rendelete (2013. október 18.) az euroövezetben rezidens, nem monetáris pénzügyi intézményektől betéteket fogadó postai zsíróintézményekre vonatkozó statisztikai adatszolgáltatási követelményekről (EKB/2013/39) (HL L 297., 2013.11.7., 94. o.).

(14) A Tanács 2533/98/EK rendelete (1998. november 23.) az Európai Központi Bank által végzett statisztikai adatgyűjtésről (HL L 318., 1998.11.27., 8. o.).

(15) Lásd: „Bridging tables between the accounting balance sheet items of the NCBs and the ECB and the items to be reported for statistical purposes”, amely közzétételre kerül az EKB honlapján: www.ecb.europa.eu.

(16) Az Európai Központi Bank (EU) 2016/2249 iránymutatása (2016. november 3.) a Központi Bankok Európai Rendszerében a számvitel és számviteli beszámoló jogi keretéről (EKB/2016/34) (HL L 347., 2016.12.20., 37. o.).

(17) Az Európai Parlament és a Tanács 549/2013/EU rendelete (2013. május 21.) az Európai Unió-beli nemzeti és regionális számlák európai rendszeréről (HL L 174., 2013.6.26., 1. o.).

(18) A gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról szóló, 2006. december 20-i 1893/2006/EK európai parlamenti és tanácsi rendelet (HL L 393., 2006.12.30., 1. o.) I. mellékletében található.

(19) Az Európai Központi Bank (EU) 2018/876 iránymutatása (2018. június 1.) az intézmények és leányvállalatok adatainak adatbázisáról (EKB/2018/16) (HL L 154., 2018.6.18., 3. o.).